NARIADENIE KOMISIE (ES) č. 1766/2004
z 13. októbra 2004,
ktorým sa mení a dopĺňa nariadenie (ES) č. 2199/2003, ktorým sa ustanovujú prechodné opatrenia na uplatňovanie nariadenia Rady (ES) č. 1259/1999, pokiaľ ide o systém jednotnej platby na plochu pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko v roku 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä na prvý pododsek jeho článku 41,
keďže:
(1)
Nariadenie Komisie (ES) č. 2199/2003 (1) ustanovuje prechodné opatrenia na uplatňovanie systému jednotnej platby na plochu pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko (ďalej „nové členské štáty“) v roku 2004. Najmä článok 8 ods. 1 ustanovuje, že platby sa uhradia jedenkrát ročne v období medzi 1. decembrom 2004 a 30. aprílom 2005.
(2)
S cieľom vyhnúť sa možným ťažkostiam peňažného toku počas sejby v roku 2004 v dôsledku prechodu z predvstupových podporných režimov, ktoré poskytovali rôzne druhy podpory, by mal byť deň, od ktorého môžu nové členské štáty uplatňujúce systém jednotnej platby na plochu začať platby poľnohospodárom za rok 2004, stanovený na 16. október 2004.
(3)
Nariadenie (ES) č. 2199/2003 by preto malo byť primerane zmenené a doplnené.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
V článku 8 nariadenia (ES) č. 2199/2003 sa odsek 1 nahrádza takto:
„1. Platby sa uhradia jedenkrát ročne v období od 16. októbra 2004 do 30. apríla 2005.“
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Uplatňuje sa od 16. októbra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. októbra 2004